सो हल्लामा लागि केही त्रसित लगानीकर्ताहरूले कम मूल्यमा सेयर बिक्री गरे । तर, बाम गठबन्धनको सरकारको पुँजीबजारप्रति सकारात्मक धारणा सार्वजनिक भएपछि लगानीकर्ताको मनोबल केही बढेको थियो । यही वर्ष नियुक्त भएका अर्थमन्त्री युवराज खतिवडाले सेयरबजारसम्बन्धी दिएका विभिन्न अभिव्यक्तिले पनि बजारलाई प्रभावित पारेको थियो । उनको अभिव्यक्तिलाई गलत रूपमा प्रस्तुत गरेको तर्क दिँदै उनले श्वेतपत्रमार्फत धितोपत्र बजार विस्तारका लागि संस्थागत र नीतिगत सुधारका कार्य गर्ने बताएपछि लगानीकर्ता उत्साहित भएका थिए ।
